Քաղաքական և քաղաքացիական տիրույթներում համերաշխության յուրօրինակ միջավայր է ձևավորվել։ Տարատեսակ քաղաքական ուժեր և տարբեր անհատներ միավորվել են Սերժ Սարգսյանի իշխանության վերարտադրությունը կանխելու խնդրի շուրջ։ Պայքարի առաջնագծում են հայտնվել «Քաղաքացիական պայմանագիր» կուսակցությունը, «Մերժիր Սերժին» նախաձեռնությունը , «Հանուն Հայաստան պետության» ճակատը և քաղաքացիական հասարակության մի զգալի մասը։ Չնայած մոտեցումների, գործիքակազմերի և առհասարակ պայքարի վերաբերյալ ուժերի տարատեսակ պատկերացումներին, դրանք համագործակցում են՝ փորձելով համատեղ ուժերով ինչ-որ էական արդյունքների հասնել։